ธอส. ขึ้นดอกเบี้ยเงินฝากสูงสุด 0.325% มีผลพรุ่งนี้
ธอส. ประกาศขึ้นดอกเบี้ยเงินฝาก 0.1 - 0.325% ต่อปี มีผลพรุ่งนี้ พร้อมยังคงดอกเบี้ยเงินกู้ถึงสิ้นปี
ธอส. ประกาศขึ้นดอกเบี้ยเงินฝาก 0.1 - 0.325% ต่อปี มีผลพรุ่งนี้ พร้อมยังคงดอกเบี้ยเงินกู้ถึงสิ้นปี
3 ต.ค. 2565

นายฉัตรชัย ศิริไล กรรมการผู้จัดการ ธนาคารอาคารสงเคราะห์ (ธอส.) เปิดเผยว่า ตามที่คณะกรรมการนโยบายการเงิน (กนง.) มีมติให้ปรับขึ้นอัตราดอกเบี้ยนโยบาย 0.25% ต่อปี หรือจาก 0.75% เป็น 1.00% ต่อปี เนื่องจากเศรษฐกิจไทยยังมีแนวโน้มฟื้นตัวต่อเนื่อง แต่มีความเสี่ยงจากเงินเฟ้อเพิ่มขึ้น จึงเห็นควรให้ปรับขึ้นอัตราดอกเบี้ยนโยบายอย่างค่อยเป็นค่อยไปเข้าสู่ระดับที่เหมาะสมกับการขยายตัวของเศรษฐกิจอย่างมีเสถียรภาพในระยะยาวนั้น
ทั้งนี้คณะกรรมการบริหารสินทรัพย์ หนี้สิน และการเงิน (ALCO) ของ ธอส. จึงมีมติให้ปรับขึ้นอัตราดอกเบี้ยเงินฝาก เพื่อสนับสนุนการออมของประชาชนให้ได้รับผลตอบแทนเพิ่มขึ้น และคงอัตราดอกเบี้ยเงินกู้ทุกประเภท ไว้ในระดับเดิมต่อไปอย่างน้อยถึงสิ้นปี 2565 โดยให้มีผลตั้งแต่วันอังคารที่ 4 ตุลาคม 2565 ดังนี้ เงินฝากประจำทุกประเภท ปรับเพิ่มขึ้น 0.1 – 0.325% ต่อปี ส่วนเงินฝากออมทรัพย์ ปรับเพิ่มขึ้น 0.1 – 0.2% ต่อปี
สำหรับอัตราดอกเบี้ยเงินกู้ทุกประเภทนั้น นายฉัตรชัย ระบุว่า ธอส. จะยังคงไว้ในระดับเดิมต่อไปไว้ให้นานที่สุด เพื่อแบ่งเบาภาระให้กับลูกค้าของธนาคาร โดยเฉพาะกลุ่มผู้มีรายได้น้อยถึงปานกลางได้มีเวลาปรับตัวกับภาวะดอกเบี้ยที่มีแนวโน้มปรับสูงขึ้นในอนาคต